b"\n_START_ARTICLE_\nMarka\n_START_PARAGRAPH_\nMarka (frank\xc5\xb3 kalba marka 'pasienis') - Karolio Did\xc5\xbeiojo \xc4\xafkurtos imperijos pasienio provincija, teritorija, kuri labai svarbi kariniu po\xc5\xbei\xc5\xabriu, kadangi jai tenka kariauti su karingais kaimynais, atremti j\xc5\xb3 sm\xc5\xabgius. Markos tur\xc4\x97davo daug \xc4\xaftvirtinim\xc5\xb3 ir karini\xc5\xb3 paj\xc4\x97g\xc5\xb3. Markos paprastai b\xc5\xabdavo didesn\xc4\x97s u\xc5\xbe analogi\xc5\xa1kas valdas karalyst\xc4\x97s gilumoje. Jas vald\xc4\x99 markgrafai tur\xc4\x97davo daugiau vald\xc5\xbeios negu grafai, vald\xc4\x99 pana\xc5\xa1ias vidines valdas._NEWLINE_Karoling\xc5\xb3 dinastijos laikais \xc5\xa1i s\xc4\x85voka paplito Europoje. Markomis \xc4\x97m\xc4\x97 vadinti pana\xc5\xa1ias teritorijas, net jei jos niekada nebuvo Karoling\xc5\xb3 valstyb\xc4\x97s marka. Tokias netikras markas valdantys aristokratai da\xc5\xbenai buvo vadinami markizais._NEWLINE_Marka skirasi nuo buferin\xc4\x97s zonos, nes buferin\xc4\x97 zona paprastai b\xc5\xabna neutrali, demilitarizuota, tuo tarpu marka b\xc5\xabna labai \xc4\xaftvirtinta ir priklausoma nuo pagrindin\xc4\x97s valstyb\xc4\x97s.\n_START_SECTION_\nEtimologija\n_START_PARAGRAPH_\nFrank\xc5\xb3 \xc5\xbeodis marka kil\xc4\x99s i\xc5\xa1 protogermani\xc5\xa1ko marko, o \xc5\xa1is - i\xc5\xa1 proindoeuropieti\xc5\xa1kos \xc5\xa1aknies *mereg- 'kra\xc5\xa1tas, pakra\xc5\xa1tys, riba'. I\xc5\xa1 \xc5\xa1ios \xc5\xa1aknies kil\xc4\x99 \xc5\xbeod\xc5\xbeiai: arm\xc4\x97n. marz 'pasienis, kra\xc5\xa1tas', lot. margo 'pakra\xc5\xa1tys, riba', sen. air. mruig 'pasienio kra\xc5\xa1tas', pers. marz 'pasienis, kra\xc5\xa1tas', norman\xc5\xb3 m\xc3\xb6rk 'pasienio kra\xc5\xa1tas, mi\xc5\xa1kas' ir net angl. mark '\xc5\xbeym\xc4\x97, \xc5\xbeenklas'. Atrodo, kad sen. angl. mark rei\xc5\xa1k\xc4\x97 'pasienis, riba; sienos \xc5\xbeenklas', o v\xc4\x97liau \xc4\x97m\xc4\x97 reik\xc5\xa1ti 'bet koks \xc5\xbeenklas'. Angl\xc5\xb3 kalboje marka vadinama march, ir \xc5\xa1is \xc5\xbeodis yra skolinys i\xc5\xa1 pranc. marche, o \xc5\xa1is - kil\xc4\x99s i\xc5\xa1 frank\xc5\xb3 kalbos \xc5\xbeod\xc5\xbeio marka.\n_START_SECTION_\nRytin\xc4\x97s markos\n_START_PARAGRAPH_\nYpa\xc4\x8d daug mark\xc5\xb3 Europoje X a. buvo pristeigta rytin\xc4\x97je Frank\xc5\xb3 karalyst\xc4\x97s dalyje, ten, kur dabar yra Vokietijos rytin\xc4\x97 dalis (Meklenburgas, Brandenburgas, Saksonija, Tiuringija), Austrija. Visos jos atsirado u\xc5\xbekariavus vietines german\xc5\xb3 ir slav\xc5\xb3 gentis._NEWLINE_X a. atsirado didel\xc4\x97s markos, tokios kaip Bilungo marka \xc5\xa1iaur\xc4\x97je bei Gero marka \xc4\xaf pietus nuo jos. Gero markai suskilus susiformavo daug nauj\xc5\xb3 mark\xc5\xb3, toki\xc5\xb3 kaip Merseburgo marka, Meiseno marka, Lu\xc5\xbeicos marka, Ceico marka, \xc5\xa0iaur\xc4\x97s marka._NEWLINE_Austrija atsirado i\xc5\xa1 markos, kuri vadinta Ryt\xc5\xb3 marka (Ostmark).\n_START_SECTION_\nIspan\xc5\xb3 marka ir Katalonija\n_START_PARAGRAPH_\nKarolio Did\xc5\xbeiojo s\xc5\xabnus Liudvikas (Louis) 801 m. i\xc5\xa1 maur\xc5\xb3 emyro atkariavo Barselon\xc4\x85 ir \xc4\xafk\xc5\xabr\xc4\x97 vald\xc4\x85, kuri tapo Ispan\xc5\xb3 marka (Marca Hispanica). Mark\xc4\x85 vald\xc4\x97 Barselonos markgrafas, kuriam buvo pavald\xc5\xbeios ma\xc5\xbeesn\xc4\x97s teritorijos (pilis ir aplinkin\xc4\x97 teritorija, kiek per dien\xc4\x85 apjoji arkliu), valdomos ka\xc5\xa1telion\xc5\xb3 (lot. castellan), kurie buvo Barselonos markgrafo vasalai. Ispan\xc5\xb3 marka buvo nus\xc4\x97ta ka\xc5\xa1telionijomis. Visas kra\xc5\xa1tas v\xc4\x97liau buvo pavadintas Catalunya (Katalonija). IX a. Ispan\xc5\xb3 markoje atsirado Cerdanya, Girona ir Urgell grafyst\xc4\x97s, kurias kaip apana\xc5\xbe\xc4\x85 suteikdavo Barselonas markgrafai._NEWLINE_897 m. Barselonos markgrafyst\xc4\x97 buvo paskelbta paveldima (nuo 802 m. markgrafai buvo skiriami). 985 m. markgrafas Borelas II (Borrell II) paskelb\xc4\x97 es\xc4\x85s nepriklausomas markgrafas.\n_START_SECTION_\nDan\xc5\xb3 marka\n_START_PARAGRAPH_\n\xc5\xa0iuolaikin\xc4\x97s Danijos pavadinimas (dan. Danmark; angl. Denmark) rodo, kad Danija ka\xc5\xbekada buvo marka (Dan\xc5\xb3 marka)."